Zápisnica
zo zasadnutia dňa 20. septembra 2017

Prítomní:
Ing. Anna Reinerová, podpredseda komisie
Mgr. Igor Adamec, člen komisie 
Mgr. Eva Franková, člen komisie
PhDr. Helena Vrábliková, člen komisie
Mgr. Martin Pener, člen komisie

Neprítomní:
Ing. Peter Hrapko, predseda komisie 
Ing. arch. Lucia Štasselová, člen komisie 

Hostia:
- prezenčná listina

Program
1. Otvorenie 
2. Predĺženie nájmu Súkromnej základnej škole v priestoroch Základnej školy, Ružová dolina č. 29, Bratislava.
3. Návrh na 3. zmenu rozpočtu mestskej časti Bratislava – Ružinov na rok 2017
4. Správa o plnení rozpočtu mestskej časti Bratislava – Ružinov za 1. polrok 2017
5. Rozbor činnosti a hospodárenia Ružinovského domova seniorov za I. polrok 2017
6. Rozbor činností a hospodárenie Domova dôchodcov za I. polrok 2017
7. Návrh na vyhlásenie obchodnej verejnej súťaže o  najvhodnejší návrh na uzatvorenie nájomnej zmluvy za účelom umiestnenia zberných kontajnerov za účelom zberu použitých textílií, odevov, obuvi, tašiek a doplnkov na území mestskej časti Bratislava - Ružinov
8. Návrh Všeobecne záväzného nariadenia Mestskej časti Bratislava – Ružinov č. ......./ 2017
zo dňa ........... 2017 o používaní symbolov a oceňovaní občanov mestskou časťou Bratislava - Ružinov.
9. Informatívny materiál o stratégii a možnostiach ďalšieho rozvoja sociálnych služieb v MČ BA – Ružinov.
10. Výlety seniori rok 2018
11. Rôzne

K bodu č. 2
Predĺženie nájmu Súkromnej základnej škole v priestoroch Základnej školy, Ružová dolina č. 29, Bratislava.

Materiál predložila Mgr. Kováčová, vedúca Referátu metodiky škôl, školských zariadení a školského stravovania spolu s riaditeľkou ZŠ Ružová dolina 29 v Bratislave RNDr. Annou Tomčániovou. 
Základná škola, Ružová dolina 29, Bratislava je základnou školou v zriaďovateľskej pôsobnosti mestskej
časti Bratislava - Ružinov. 
Mestská časť Bratislava - Ružinov v zmysle § 6 zákona č. 596/2003 Z. z. o štátnej správe v školstve a 
školskej samospráve v znení neskorších predpisov vytvára podmienky na plnenie povinnej školskej 
dochádzky v základných školách, ktorých je zriaďovateľom. Na uskutočňovanie výchovno – vzdelávacieho
procesu okrem iného zabezpečuje priestory a materiálno-technické zabezpečenie, didaktickú techniku,
finančné prostriedky na platy, prevádzku a údržbu. Základné školy sú povinné dodržiavať Štátny vzdelávací
program, v jeho intenciách musia vypracovať  svoj školský vzdelávací program. Štátna školská inšpekcia 
(ďalej len ŠŠI) pri svojej kontrole v máji 2016 vyjadrila nespokojnosť s  absenciou odborných učební pre 
výučbu prírodovedných predmetov. Uvedený stav je spôsobený nedostatkom priestoru v budove školy, 
pretože tretie poschodie užíva nájomca – Súkromná základná škola, Ružová dolina 29, Bratislava. 
Plnenie opatrení udelených  ŠŠI je pre riaditeľa školy  záväzné a sankcionovateľné. Riaditeľ školy je 
povinný predložiť kontrolnému subjektu správu o splnení opatrení v stanovenom termíne. 
 V posledných troch rokoch sa začína prejavovať zvýšený počet detí nielen v materských školách
 ale už i v základných školách. Prejavuje sa to v počte zapísaných a prijatých detí  do prvého ročníka ZŠ. 
Aj ZŠ Ružová dolina zaznamenala nárast a v posledných 3 rokoch prevádzkovala 2 triedy prvého ročníka.
Na tohtoročnom zápise zapísala 70 detí, čo predstavuje otvorenie troch tried prvákov v školskom roku
2017/2018. Z hľadiska financovania Základnej školy Ružová dolina bude mať zvýšený počet žiakov prínos
pre mestskú časť, ktorý sa prejaví zvýšením rozpočtu. Povinnosťou škôl je zaškoliť deti zo školského
obvodu, keďže narastá počet detí vo veku povinnej školskej dochádzky vo všetkých školách. Niektoré
naše školy už majú problém zaškoliť deti zo školského obvodu, ich kapacitné možnosti im nedovolia
vyhovieť záujmu nerajónnych. na základe uvedeného predpokladáme, že dôjde k výraznejšiemu zaškoleniu
detí v rajónnych školách.
Vzhľadom na opatrenia uložené ŠŠI,  počet detí vo veku plnenia školskej dochádzky v Ružinove a
nároky kladené na výchovu a vzdelávanie štátnym vzdelávacím programom, podporujeme požiadavku
riaditeľky ZŠ  Ružová dolina nepokračovať po roku 2018 v nájomnom vzťahu.
Vedúca referátu Mgr. Kováčová odporúča, aby riaditeľka ZŠ Ružová dolina oslovila listom riaditeľku
SZŠ Ružová dolina s oznámením, ktorým ju bude informovať o ukončení nájomného vzťahu po uplynutí
doby nájmu.

Komisia berie predložený materiál na vedomie.

Hlasovanie: 5 prítomní, 5 za, 0 proti, 0 sa zdržalo

K bodu č. 3
Návrh na 3. zmenu rozpočtu mestskej časti Bratislava – Ružinov na rok 2017

Materiál predložil prednosta úradu JUDr. Michal Sygút.
Rozpočet mestskej časti Bratislava - Ružinov bol schválený miestnym zastupiteľstvom uznesením č. 389/XXII/2016 dňa 13.12.2016. V súlade s § 14 zákona č. 583/2004 Z. z. o rozpočtových pravidlách územnej samosprávy v znení neskorších predpisov bol predložený návrh na 1. zmenu rozpočtu dňa 18.5.2017, ktorý bol odsúhlasený miestnym zastupiteľstvom uznesením č. 463/XXVII/2017 a 2. zmena rozpočtu bola dňa 27.6.2017 schválená uznesením č. 486/XXVIII/2017.
Predkladaný návrh 3. zmeny rozpočtu mestskej časti Bratislava - Ružinov na rok 2017 je vypracovaný podľa očakávania rozpočtových príjmov i výdavkov.
Rozpočet plne rešpektuje platnú legislatívu upravujúcu rozpočtové pravidlá územnej samosprávy a celková bilancia jeho príjmov a výdavkov zostáva vyrovnaná. Doterajší vývoj rozpočtového hospodárenia si však vyžaduje úpravu niektorých príjmových a výdavkových položiek.
Kľúčové faktory odrážajúce sa v predkladanom návrhu na zmenu rozpočtu:
vo výdavkovej časti:
- havarijný stav verejnej zelene po veternej smršti na začiatku augusta 2017
Dňa 10.8.2017 vo večerných hodinách Bratislavu zasiahla veterná smršť, ktorá spôsobila rozsiahle materiálne škody. Z tohto dôvodu na odstraňovanie následkov je potrebné navýšenie rozpočtovej položky Údržba verejnej zelene o 25 tis. €.
- navýšenie žiadostí od občanov v zmysle zákona o sociálnych službách č. 448/2008 Z.z. §75
Od spracovania 2. zmeny rozpočtu boli na sociálny odbor doručené ďalšie žiadosti od občanov o poskytnutie a zabezpečenie opatrovateľskej služby prostredníctvom neverejného poskytovateľa na základe ich slobodného výberu a s rozsahom poskytovania služieb od 4 hodín po 24 hodín denne v súlade s ich stupňom odkázanosti na sociálnu službu. Obec v zmysle zákona je povinná zabezpečiť a poskytnúť opatrovateľskú službu podľa výberu občana na základe povinnosti zákona o sociálnych službách. Vzhľadom na to, že v MČ žije 25% seniorov, neustále stúpa potreba tejto služby, ktorá sa dá predpokladať len odhadom a závisí od skutočnej aktuálnej potreby odkázaných občanov v danom čase. Z tohto dôvodu je potrebné navýšenie položky Príspevok neštátnym zariadeniam poskytujúcim služby fyzickým osobám o 90 tis. €.
v príjmovej časti:
- navýšenie príjmu dane z nehnuteľnosti na základe Všeobecne záväzného nariadenia hlavného mesta 

Zmena rozpočtu výdavkov mestskej časti oproti 2. zmene rozpočtu 2017 je navrhovaná nasledovne:
- zvýšenie bežných výdavkov o 115 000 €
Úprava v bežných výdavkov sa týka predovšetkým nasledujúcich položiek:
- ochrana životného prostredia
- navýšenie v položke údržba verejnej zelene a kostra ekologickej stability z dôvodu veternej smršte o 25 tis. €
Predpokladané celkové výdavky v návrhu 3. zmeny rozpočtu roka 2017 sú rozpočtované v rovnakej výške ako celkové príjmy, teda 36 110 081 €.

Komisia berie predložený materiál na vedomie.
Hlasovanie: 5 prítomní, 5 za, 0 proti, 0 sa zdržalo

K bodu č. 4
Správa o plnení rozpočtu mestskej časti Bratislava – Ružinov za 1. polrok 2017

Materiál predložil prednosta JUDr. Michal Sygút.
Na základe §11 ods. 4 pís. b) zákona o obecnom zriadení, podľa ktorého má obecné zastupiteľstvo vykonávať kontrolu čerpania rozpočtu, predkladáme Miestnemu zastupiteľstvu mestskej časti Bratislava -Ružinov správu o plnení rozpočtu Mestskej časti Bratislava - Ružinov za 1. polrok 2017.
Daňové príjmy a sociálne odvody tvoria prevažnú časť príjmov verejnej správy a na základe prognóz Ministerstva financií SR k 31.7.2017 je možné predpokladať plnenie plánovaných daňových príjmov do konca roka 2017. Podkladom je ekonomický rast vo výške 3,3% (oproti prognóze) a navýšenie pracovných miest na trhu práce. Rozpočet mestskej časti Bratislava - Ružinov bol schválený miestnym zastupiteľstvom uznesením č. 389/XXII/2016 dňa 13.12.2016. V súlade s § 14 zákona č. 583/2004 Z. z.
o rozpočtových pravidlách územnej samosprávy v znení neskorších predpisov bol predložený návrh na 1. zmenu rozpočtu dňa 18.5.2017, ktorý bol odsúhlasený miestnym zastupiteľstvom uznesením č. 463/XXVII/2017. Dňa 27.6.2017 bol MZ predložený návrh na 2. zmenu rozpočtu na rok 2017, ktorý bol schválený uznesením č. 486/XXVIII/2017. Plnenie rozpočtu prebieha v súlade s upraveným rozpočtom mestskej časti Bratislava – Ružinov na rok 2017.
Za prvý polrok 2017 mestská časť hospodárila rovnomerne podľa disponibilných zdrojov. V zmysle platnej legislatívy a Štatútu hlavného mesta SR Bratislava bol v rozpočte na rok 2017 pre Mestskú časť Bratislava - Ružinov vykvantifikovaný podiel z výnosu dane z príjmov fyzických osôb vo výške 11 650 tis. €  Tieto sa v prvom polroku plnili na 53,1 % upraveného rozpočtu. Kapitálové príjmy sú k 30.6.2017 naplnené do výšky 60,1 %. Nízke plnenie finančných príjmov (len 5,6 % ) je ovplyvnené nerovnomerným čerpaním kapitálových výdavkov, ktoré sú zapojené z rezervného fondu. Nakoľko finalizácia a následná fakturácia vykonaných prác sa realizuje až v druhom polroku. Z tohto dôvodu aj zapojenie financií z rezervného fondu je možné až po ukončení a odovzdaní realizovaných prác, ktoré boli naplánované a schválené v rozpočte daného roka.
Na druhej strane celkové výdavky MČ sa v prvom polroku naplnili len na 38,2 % a to hlavne z nasledovných dôvodov:
1/finalizácia a následná fakturácia objednaných prác je realizovaná v 2. polroku
2/mzdové výdavky za jún sa zúčtovávajú až júli t. j. v 2. polroku
3/ nerovnomerné čerpanie kapitálových výdavkov (iba 10,7 % v 1. polroku) je ovplyvnené v dôsledku potreby obstarať všetky investičné aktivity v súlade so zákonom o verejnom obstarávaní.
Vyrovnanosť hospodárenia je možné zabezpečiť vďaka detailnej kontrole výdavkov, ktoré sú
podriadené očakávanej úrovni príjmov.
Výsledok rozpočtového hospodárenia k 30.6.2017 odráža hlavne niekoľko trendov v oblasti príjmov a výdavkov.
V príjmovej časti:
• vyšší príjem z podielových daní
• zvýšenie príjmu z prenajatých pozemkov
• zvýšenie transferov z preneseného výkonu štátnej správy na úseku školstva
• v kapitálových príjmoch je to zvýšený príjem za príjem na základe zmluvy s Národnou
diaľničnou spoločnosťou, a.s.
Pri porovnaní čerpania rozpočtu výdavkov k 30.6.2017 s čerpaním v roku 2016 je výrazný nárast alebo pokles predovšetkým z nasledovných dôvodov:
• navýšenie dotácie na matričný úrad
• zvýšené čerpanie výdavkov v cestnej doprave za sledované obdobie roku 2017 oproti 2016 je spôsobené realizáciou a fakturáciou opráv a údržby komunikácií v priebehu prvého polroka
• na rozdiel od predchádzajúceho roku boli finančné prostriedky vyčlenené v zmysle VZN 12/2015 vyplatené v priebehu prvého polroka
• zvýšenie dotácie na prenesený výkon aj originálne pôsobnosti na úseku školstva
•zvýšenie príspevkov neštátnym subjektom je ovplyvnené povinnosťou obce poskytovať finančný príspevok na základe žiadosti neverejného poskytovateľa sociálnej služby v zmysle §75 ods.1 zákona č. 448/2008 Z. z. o sociálnych službách.
Rozpočtové hospodárenie MČ v 1. polroku 2017 sa vyvíjalo v súlade s upraveným rozpočtom.
Vysoké saldo bežného rozpočtu a následne i celkového rozpočtového hospodárenia je predovšetkým výsledkom účtovným. Uvedené saldo k 30.6.2017 nereprezentuje výšku voľných rozpočtových zdrojov MČ a je výsledkom účtovania časového rozloženia čerpania príjmov a výdavkov rozpočtu.
Čo sa týka celkových príjmov, tieto k 30.6.2017 dosiahli 16 396 192,76 €, t. j. plnenie na 45,6 % rozpočtu. 
Celkové rozpočtové výdavky sa v 1. polroku čerpali iba na 38,2 %, čo predstavuje 13 882 645,37 €. Z tejto sumy bežné výdavky predstavujú 13 288 838,46 € a kapitálové výdavky 484 390,09 €.
Príjem z kapitálových príjmov je ovplyvnený príjmom na základe zmluvy s Národnou diaľničnou spoločnosťou, a. s. podpísanou v januári 2017 v celkovej výške 202 288,95 € vo veci majetkovoprávneho usporiadania vlastníckych vzťahov, týkajúcich sa prevodov pozemkov v k. ú. Nivy za účelom stavby: Rýchlostná cesta R7 Bratislava Ketelec - Bratislava Prievoz a Diaľnice D1 Bratislava, Križovatka Prievoz – rekonštrukcia.
Na základe novely zákona o sociálnych službách č. 448/2008 Z.z. bolo upravené účtovanie v položke detské jasle, (ktoré bolo pôvodne zaradené do kapitoly Vzdelávanie) do kapitoly Sociálne zabezpečenie. Z tohto dôvodu je čerpanie skreslené. Reálne čerpanie financií na detské jasle pri upravenom rozpočte na výšku 221 360 € je na 40,8 %.
MČ z rozpočtu poskytla k 30.6.2017:
• finančný príspevok v čase náhlej núdze 40 dôchodcom vo výške 3 620 €
• finančný príspevok v čase náhlej núdze 3 rodinám s nezaopatrenými deťmi vo výške 346 €, na letný tábor pre 3 deti vo výške 540 € a integračný pobyt pre 4 deti v sume 1 378 €
• finančný príspevok v čase náhlej núdze 18 nezamestnaným a neprispôsobivým vo výške 1 020 €.
MČ poskytuje opakovaný príspevok na stravovanie pre občanov, ktorí sú poberateľmi starobného a invalidného dôchodku. Mestská časť prispievala k 30.6.2017 na spoločné stravovanie seniorov v zmysle právoplatného rozhodnutia 1 351 občanom s nákladom 39 862,37 €.
MČ má uzavreté zmluvy s neverejnými obstarávateľmi sociálnych služieb o zabezpečení opatrovateľskej služby v zmysle zákona o sociálnych službách pre 37 občanov Ružinova. Celkové náklady na zabezpečenie opatrovateľskej služby k 30.6.2017 sú 39 658 €.

Komisia berie predložený materiál na vedomie.

Hlasovanie: 5 prítomní, 5 za, 0 proti, 0 sa zdržalo

K bodu č. 5
Rozbor činnosti a hospodárenia Ružinovského domova seniorov za I. polrok 2017

Materiál predložila riaditeľka domova dôchodcov Mgr. Karelová. 
Ružinovský domov seniorov je samostatnou príspevkovou organizáciou s právnou subjektivitou, napojený na rozpočet mestskej časti Bratislava - Ružinov formou príspevku. Štatutárnym zástupcom je jeho riaditeľ. Je zariadením pre seniorov, poskytuje sociálne služby podľa zákona č. 448/2008 Z. z. o sociálnych službách v znení neskorších predpisov, účinného od 1.1. 2009. Zákon o sociálnych službách upravuje právne vzťahy a podmienky poskytovania sociálnych služieb, ktorých cieľom je podporovať sociálne začlenenie občanov a uspokojovať sociálne potreby ľudí v nepriaznivej sociálnej situácii. 
RDS sídli v dvoch budovách na Sklenárovej ul. č. 14 a Pivonkovej ul. č. 2. Dvestopäťdesiat klientov na Sklenárovej ul. č. 14 býva v samostatných garsónkach a dvojgarsónkach. 
Lôžková časť zariadenia na Pivonkovej ul. č.2 má kapacitu 38 lôžok. 
Obyvateľom Ružinovského domova seniorov sa poskytuje štandardne zaopatrenie podľa stupňov odkázanosti. Každý obyvateľ prevzal z Mestskej časti Bratislava – Ružinov rozhodnutie o odkázanosti na sociálnu službu so stanoveným stupňom odkázanosti, ktorý určil posudkový lekár na základe sociálneho a zdravotného posudku. Stupne sú od II – VI.
V IV. štvrťroku 2015 prebehla komplexná rekonštrukcia pavilónu D, nakoľko pavilón bol odovzdaný do užívania v roku 1968. Pozostávala predovšetkým z rekonštrukcie strechy, výmeny okenných a dverných otvorov, hygienických zariadení, výmeny podlahových krytín a ďalších úprav v zmysle projektovej dokumentácie. Rekonštrukciou pavilónu sa vytvorili chýbajúce priestory pre rehabilitáciu klientov, spoločenská miestnosť, spoločná jedáleň, bezbariérová kúpeľňa a toalety pre klientov, skladové priestory a 2 kancelárie. Všetky priestory sú predpokladom k naplneniu požiadaviek na štandardy kvality, stanovené zákonom č. 448/2008 Z.z. o sociálnych službách v znení neskorších predpisov.
RDS má na rok 2017 plánované tržby za vlastné výkony a tovar vo výške 880 000 €, plnenie za I. polrok 2017 bolo vo výške 429 288,22 €, čo predstavuje 48,8 %. RDS má na rok 2017 schválený príspevok z rozpočtu mestskej časti na bežné výdavky vo výške 516 510 €, skutočnosť k 30.6.2017 bola 258 252 €, čo predstavuje plnenie na 50,0 %. Kapitálové výdavky boli schválené v sume 85 000 €, čerpanie bude v II. polroku 2017. V II. zmene rozpočtu bolo navýšenie kapitálových výdavkov o 20 000 € - na 105 000 €. 

Okrem príspevku z mestskej časti má RDS na rok 2017 schválenú dotáciu z MPSVaR vo výške 1 105 920 €. Ostatné výnosy na rok 2017 sú plánované vo výške 60 000 €. K 30.6.2017 bola skutočnosť vo výške 49 224,39 €, čo predstavuje plnenie na 82,0 %. Rozhodujúcu výšku ostatných výnosov tvoria výnosy z kapitálových transferov zvereného majetku od mestskej časti vo výške odpisov v sume 21 182,52 €, sponzorské 2 000 €, zúčtovanie rezerv – nevyčerpaná dovolenka a úroky.
Pre rok 2017 sú rozpočtované náklady vo výške 2 562 430 €, čerpanie k 30.6.2017 bolo 1 179 540,59 €, čo predstavuje plnenie na 46,0 %.
Ružinovský domov seniorov vyplácal mzdové prostriedky v zmysle platných predpisov. Počet pracovníkov k 30.6.2017 bol 104, priemerná mzda bola 758,34 €.
Pohľadávky za odberateľské faktúry boli vysporiadané začiatkom mesiaca júl 2017.
Všetky záväzky sú krátkodobé, po lehote splatnosti organizácia neeviduje žiadne záväzky. Záväzky boli vysporiadané začiatkom mesiaca júl 2017.

Komisia berie predložený materiál na vedomie.

Hlasovanie: 5 prítomní, 5 za, 0 proti, 0 sa zdržalo

K bodu č. 6
Rozbor činností a hospodárenie Domova dôchodcov za I. polrok 2017

Materiál predložila vedúca PhDr. Eva Samolejová, riaditeľka Domova dôchodcov. 
Domov dôchodcov,  Pažítková 2,  Bratislava (ďalej len DD),  je právnickou osobou zriadenou mestskou časťou Bratislava – Ružinov na poskytovanie sociálnych služieb. Je rozpočtovou organizáciou s právnou subjektivitou a svojimi príjmami a výdavkami je priamo napojený na rozpočet  MČ schválený  na rok 2017 uznesením č.389/XXII/2016 so zahrnutím mimorozpočtových zdrojov.
V I. polroku 2017 bol Domovu dôchodcov poskytnutý finančný príspevok na financovanie sociálnej služby v zariadení sociálnych služieb z Ministerstva práce, sociálnych vecí a rodiny SR. Dotácia je Domovom dôchodcov používaná na ekonomicky oprávnené náklady. Finančný príspevok bol Domovu dôchodcov poskytnutý vo výške 320,- Eur na 1 miesto v zariadení. Celková výška finančného príspevku pre rok 2017  je 483.840,-  Eur. 
V I. polroku 2017 bol Domovu dôchodcov v rámci národného projektu Podpora opatrovateľskej služby poskytnutý finančný príspevok na financovanie Opatrovateľskej služby z Implementačnej agentúry Ministerstva práce, sociálnych vecí a rodiny SR vo výške 8.619,- Eur mesačne. Celková výška finančného príspevku na rok 2017 je 103.428,-  Eur. Finančný príspevok je používaný na mzdové náklady pre 17 opatrovateliek.
V marci 2017 sa Domov dôchodcov stal certifikovaným pracoviskom Bazálnej stimulácie.. V súčasnosti sú v rámci Bratislavského samosprávneho kraja len dve zariadenia sociálnych služieb certifikovanými pracoviskami Bazálnej stimulácie.
Počas I. polroku 2017 vznikali aj iné zvýšené prevádzkové náklady na zabezpečenie a vykonávanie opatrovateľskej služby, ako aj na prípravu, varenie a rozvoz obedov,  ktoré boli financované z rozpočtu DD.
V I. polroku 2017 bol kladený dôraz na dodržiavanie rozpočtovej a finančnej disciplíny. Prihliadalo sa  na využívanie jestvujúcich zdrojov.
Výdavkové časti rozpočtu boli zabezpečované hospodárne pri zabezpečení všestranných potrieb, starostlivosti a pomoci o obyvateľov, ako aj zamestnancov DD.
Zamestnanci DD zabezpečovali počas celého hodnoteného obdobia komplexnú sociálnu starostlivosť a pomoc obyvateľom, ktorí sú na to odkázaní.

Komisia berie predložený materiál na vedomie.

Hlasovanie: 5 prítomní, 5 za, 0 proti, 0 sa zdržalo

K bodu č. 7
Návrh na vyhlásenie obchodnej verejnej súťaže o  najvhodnejší návrh na uzatvorenie nájomnej zmluvy za účelom umiestnenia zberných kontajnerov za účelom zberu použitých textílií, odevov, obuvi, tašiek a doplnkov na území mestskej časti Bratislava – Ružinov

Materiál predložila RNDr. Lesia Richterová, dočasne poverená vedením odboru ŽP.

Medzi mestskou časťou Bratislava - Ružinov a občianskym združením HUMANA People to People Slovakia uplynula platnosť zmluvy o vzájomnej spolupráci na zber použitých textílií, odevov a obuvi. Občianske združenie HUMANA People to People Slovakia má v súčasnosti na predmetné kontajnery vydané rozhodnutie na zaujatie verejného priestranstva od 01.02.2017 do 30.09.2017. Vo veci uzatvorenia zmluvy s mestskou časťou Bratislava – Ružinov na umiestnenie kontajnerov na zber použitého šatstva, textilu a obuvi prejavilo záujem aj občianske združenie Ekocharita Slovensko.
Na miestnom zastupiteľstve Mestskej časti Bratislava - Ružinov dna 18.05.2017 bol predložený návrh obchodnej verejnej súťaže na prenájom časti pozemkov, resp. nehnuteľností  na umiestnenie 9 ks zberných kontajnerov za účelom zberu použitých textílií, odevov, obuvi, tašiek a doplnkov na území mestskej časti Bratislava - Ružinov. Tento návrh nebol zastupiteľstvom schválený. V bode Rôzne bolo prijaté uznesenie č.470/XXVII/2017:
Mestská časť pozvala zástupcov oboch spoločností na rokovanie Komisií územného plánovania, životného prostredia a dopravy (KÚPŽPaD) a Komisia sociálnych služieb (KSSI). 
Dňa 05.09.2017 bol materiál predložený na porade starostu, kde vyplynul záver, opätovne pripraviť materiál na vyhlásenie obchodnej verejnej súťaže a predložiť ho na miestne zastupiteľstvo dňa 26.09.2017. 
Ide o najtransparentnejší postup v zmysle Zákona č.138/1991Zb. o majetku obcí v znení neskorších predpisov. Súčasťou tohto materiálu je priložený návrh predmetnej výzvy na vyhlásenie obchodnej verejnej súťaže o najvhodnejší návrh na uzatvorenie nájomnej zmluvy za vyššie uvedeným účelom. Materiál je vypracovaný v súlade so Všeobecne záväzným nariadením mestskej časti Bratislava – Ružinov č.13/2012 z 15. mája 2012 o zásadách hospodárenia s majetkom mestskej časti Bratislava – Ružinov a s majetkom hlavného mesta Slovenskej republiky Bratislavy zvereným do správy mestskej časti Bratislava–Ružinov. 
Účelom nájmu je umiestnenie 9 ks zberných kontajnerov za účelom zberu použitých textílií, odevov a obuvi na dobu určitú, a to dva roky. Minimálna cena nájmu je stanovená podľa VZN 
č. 26/2012 o miestnych daniach na území Mestskej časti Bratislava – Ružinov, t.j. 182,50 € za 1m2/ ročne, t. j. 15,20 € za 1m2/ mesačne a v súlade so Všeobecne záväzným nariadením mestskej časti Bratislava–Ružinov č.13/2012 z 15. mája 2012 o zásadách hospodárenia s majetkom mestskej časti Bratislava–Ružinov a s majetkom hlavného mesta Slovenskej republiky Bratislavy zvereným do správy mestskej časti Bratislava–Ružinov na plochách. 
Súťažný návrh obsahuje vo svojej prílohe aj návrh zmluvy, ktorá je neoddeliteľnou súčasťou súťažných podmienok. Súčasťou návrhu zmluvy sú mapové podklady, v ktorých sú označené pozemky ktoré boli zverené do správy mestskej časti Bratislava–Ružinov (resp. ktoré sú v jej vlastníctve), ako aj ďalšie pozemky, na ktorých sa nachádzajú stavby – chodníky, ktoré sú súčasťou komunikácií III. triedy podľa zoznamu, ktoré boli zverené do správy Protokolom o zverení miestnych komunikácií III. a IV. triedy mestským častiam zo dňa 10.7.1992 o celkovej výmere 11,88 m2 (9x1,32m2). 
Návrh na vyhlásenie obchodnej verejnej súťaže o najvhodnejší návrh na uzatvorenie nájomnej zmluvy za účelom umiestnenia zberných kontajnerov za účelom zberu použitých textílií, odevov, obuvi, tašiek a doplnkov na území mestskej časti Bratislava - Ružinov bol prerokovaný
v miestnej rade MZ Bratislava – Ružinov dňa 12.09.2017, kde vyplynulo návrh prerokovať v komisiách :
•	územného plánu, životného prostredia a dopravy,
•	finančnej, podnikateľských činností a informatizácie,
•	mandátovej, legislatívno-právnej a kontroly,
•	sociálnych služieb.

Komisia berie predložený materiál na vedomie a navrhuje vyhlásenie obchodnej verejnej súťaže o  najvhodnejší návrh na uzatvorenie nájomnej zmluvy za účelom umiestnenia zberných kontajnerov za účelom zberu použitých textílií, odevov, obuvi, tašiek a doplnkov na území mestskej časti Bratislava – Ružinov.

Hlasovanie: 5 prítomní, 5 za, 0 proti, 0 sa zdržalo

K bodu č. 8
Návrh Všeobecne záväzného nariadenia Mestskej časti Bratislava – Ružinov č. ......./ 2017 zo dňa
 ........... 2017 o používaní symbolov a oceňovaní občanov mestskou časťou Bratislava - Ružinov.

Materiál predložila Ing. Marianna Šebová, útvar pre styk s verejnosťou.
Účelom tohto všeobecne záväzného nariadenia je určenie používania, popis a vyobrazenie symbolov mestskej časti Bratislava - Ružinov pri výkone samosprávy, ako bolo schválené miestnym zastupiteľstvom a zapísané v heraldickom registri Slovenskej republiky, zodpovednosť právnických osôb a fyzických osôb pri ich používaní a určenie, za akých podmienok (kritérií) je možné udeliť verejné ocenenie alebo čestné občianstvo za mimoriadne zásluhy o rozvoj mestskej časti.
Dôvodom tohto nového VZN je potreba zosúladenia znenia VZN s aktuálnou legislatívou a sprehľadnenia udeľovania čestných občianstiev mestskej časti a verejných ocenení mestskej časti .
Ide najmä o tieto oblasti:
- rozšírenie okruhu osôb, ktoré môžu podávať návrhy na udelenie čestného občianstva mestskej časti
- spresnenie kompetencií poradnej komisie miestneho zastupiteľstva (spravidla ide o komisiu školstva, kultúry a športu ), ktorej úlohou je posúdiť a odporučiť jednotlivé návrhy na udelenie čestného občianstva
- rozšírenie okruhu osôb, ktoré môžu podávať návrhy na udelenie verejného ocenenia
- spresnenie kompetencií poradnej komisie miestneho zastupiteľstva (spravidla ide o komisiu školstva, kultúry a športu), ktorej úlohou je posúdiť a odporučiť jednotlivé návrhy na udelenie verejného ocenenia, prerokovať ich so starostom a predložiť na schválenie miestnemu zastupiteľstvu
- bližšiu špecifikáciu miesta, kde sa má vykonávať slávnostný akt odovzdania verejného ocenenia mestskej časti.

Komisia odporúča miestnemu zastupiteľstvu návrh prijať. 

Hlasovanie: 5 prítomní, 5 za, 0 proti, 0 sa zdržalo

K bodu č. 9
Informatívny materiál o stratégii a možnostiach ďalšieho rozvoja sociálnych služieb v MČ BA – Ružinov

Materiál predložil Mgr. Pener, zástupca starostu.
V zmysle zákona č. 448/2008 o sociálnych službách má obec zadefinovanú svoju pôsobnosť a kompetencie. Podľa § 80 bodu i) zákona č. 448/2008 obec zriaďuje, zakladá a kontroluje nocľaháreň, nízko prahové denné centrum, nízko prahovú sociálnu službu pre deti a rodinu s ambulantnou sociálnou službou, zariadenie pre seniorov, zariadenie opatrovateľskej služby a denný stacionár. 
Štatútom hlavného mesta SR Bratislava boli článkom č. 31 a 32 rozdelené pôsobnosti mestských častí a Bratislavy v oblasti sociálnych služieb. V zmysle  čl 32 bodu 10 písm. j mestská časť zriaďuje, zakladá a kontroluje zariadenie opatrovateľskej služby.
Na úrovni Mestskej časti Bratislava – Ružinov bol v roku 2016 miestnym zastupiteľstvom mestskej časti schválený program hospodárskeho a sociálneho rozvoja 2014 – 2020 s výhľadom do roku 2023, kde mestská časť jasne zadefinovala potrebu zriadenia zariadenia opatrovateľskej služby v časti špecifických cieľov „Rozvoj infraštruktúry sociálnych služieb“ v  Opatrení 2.4.1. Rozvoj pobytových zariadení sociálnych služieb. 
Predpokladaná výška nákladov bolo vyčíslená na sumu 410 000 eur na zabezpečenie debarierizácie Domova dôchodcov ako aj prestavbu časti priestorov na Pažítkovej ulici, ktoré by slúžili ako zariadenie opatrovateľskej služby v kapacite 16 lôžok. 
V roku 2017 bol miestnym zastupiteľstvom mestskej časti schválený Komunitný plán sociálnych služieb na roky 2017 – 2021, kde mestská časť vo SWOT analýze definovala absenciu zariadenia opatrovateľskej služby ako svoju slabú stránku. V súčasnosti z celkového počtu obyvateľstva mestskej časti až 25% obyvateľstva sú seniori, čo vytvára trvalo zvyšujúci sa tlak na poskytovanie najmä opatrovateľskej služby a celoročných pobytoch služieb v našich zariadeniach pre seniorov.
Miestny úrad v spolupráci s Ružinovským domovom seniorov a Domovom dôchodcov pripravil analýzu súčasného stavu a návrh stratégie na uspokojenie potrieb seniorov na poskytovanie sociálnej služby v zariadení opatrovateľskej služby.

Komisia berie predložený materiál na vedomie.

Hlasovanie: 5 prítomní, 5 za, 0 proti, 0 sa zdržalo

K bodu č. 10
Výlety seniori rok 2018

Boli navrhnuté nasledovné výlety:
február 		– Termálne kúpele Mosonmagyovár
marec 		- Komentovaná prehliadka Reduty v SF a hotela Carlton
apríl 		-  Čokoládovňa Kitsee, Niederweiden, Schlosshof, Hainburg
máj 		- Göttweig Abbey – benediktínsky kláštor, Graffeneg zámok vo Wachau
jún		- Mikulov a Valtice
október	-	- Esterházy palác v Fertód + termálne kúpele BUK
november	- komentovaná prehliadka NR SR
december	- Vianočná Viedeň, historické centrum

Hlasovanie: 5 prítomní, 5 za, 0 proti, 0 sa zdržalo

Predseda komisie: Peter Hrapko, v zastúpení: Anna Reinerová, v.r. podpredseda komisie
Zapísala: Monika Repášová